สื่อสภาตั้งฉายา ส.ส. “3 วันหนี 4 วันล่ม”  ส.ว. “ตรา ป.” ไร้ดาวเด่น‘65
ผู้สื่อข่าวประจำรัฐสภา ร่วมกันตั้งฉายา เพื่อสะท้อนการทำหน้าที่ของฝ่ายนิติบัญญัติตลอดปี 2565 1.) “สภาผู้แทนราษฎร" ได้รับฉายา "3 วันหนี 4 วันล่ม" ที่ตลอดการประชุมของ ส.ส.ต้องประสบกับปัญหาสภาล่มซ้ำซาก ตั้งแต่วันเปิดสมัยประชุม จนส่งท้ายการประชุม โดยที่ ส.ส.ฝ่ายค้าน ก็เล่นเกมนับองค์ประชุม ทั้งที่ก็ไม่ได้มาประชุมครบ ขณะที่รัฐบาล ก็ไม่มีความรับผิดชอบรักษาองค์ประชุมในฐานะเสียงข้างมาก รวมถึงช่วงท้ายวาระ ส.ส. ก็ห่วงลงพื้นที่มากกว่ามาประชุม จนซ้ำเติมปัญหาและประชาชนไม่ได้รับประโยชน์ใดๆ2.) "วุฒิสภา" ได้รับฉายา "ตรา ป." ที่ยังคงทำหน้าที่รักษาประโยชน์ มรดก คสช. โหวตแต่ละครั้งก็ไม่มีแตกแถว โดยเฉพาะการลงมติแก้ไขรัฐธรรมนูญเพียงแต่ขณะนี้ "พล.อ.ประยุทธ์ จันทร์โอชา" นายกรัฐมนตรี และ "พล.อ.ประวิตร วงษ์สุวรรณ" รองนายกรัฐมนตรี แยกเส้นทางกันเดิน ทำให้ ส.ว. ถูกแบ่งออกเป็น 2 ฝ่าย จนถึงขั้นมีการเช็คชื่อว่า ส.ว. คนไหนสนับสนุน ป.ใด ในการลงมติเพื่อเลือกนายกรัฐมนตรี3.) นายชวน หลีกภัย “ประธานสภาผู้แทนราษฎร” ได้รับฉายา "ชวน ซวนเซ" เพราะการทำหน้าที่ในระยะหลัง ไม่ได้รับการยอมรับจากฝ่ายค้าน ต่างจากในอดีตที่สามารถยุติข้อขัดแย้งต่างๆ ได้ แต่ปัจจุบันกลับไม่เป็นผล ถูกลดความยำเกรง ยิ่งไปกว่านั้น นายชวนยังถูก ส.ส.ท้าทาย จนหลายครั้งลงไปเป็นคู่ขัดแย้งเสียเอง ซึ่งส่วนหนึ่งเป็นผลจากการประสานของวิปรัฐบาลที่ไม่ดีพอ จนทำให้นายชวน เสียหลัก ซวนเซ ไปด้วย4.) นายพรเพชร วิชิตชลชัย “ประธานวุฒิสภา” ได้รับฉายา "พรเพชร พักก่อน" เนื่องจากในการประชุมร่วมรัฐสภา ที่มักเกิดการประท้วงจาก ส.ส.จนต้องพักการประชุมและถูกวิจารณ์ว่าพักไปรับคำสั่ง จนนายพรเพชร ต้องยกพระขึ้นมาสาบานไม่เคยรับคำสั่งใครและบทบาทการทำหน้าที่ของนายพรเพชร มักถูก ส.ส.ทักท้วง ทำหน้าที่สนับสนุนรัฐบาลเหมือนสมัยสภานิติบัญญัติแห่งชาติ หรือ สนช. มากกว่าการทำหน้าที่ตรวจสอบ จึงทำให้เกิดคำถามว่า นายพรเพชร ควรพักก่อนหรือไม่?5.) นายแพทย์ชลน่าน ศรีแก้ว "ผู้นำฝ่ายค้านในสภาผู้แทนราษฎร” ได้รับฉายา "หมอ(ง) ชลน่าน" แม้นายแพทย์ชลน่าน จะมีความโดดเด่นในการทำหน้าที่ จนได้รับฉายาดาวเด่นปี 2564 แต่เมื่อมาทำหน้าที่ผู้นำฝ่ายค้านฯ จริง กลับหมอง ไม่โดดเด่น และทำหน้าที่เพียงในนาม รวมถึงบทบาทภายในพรรคเพื่อไทย ก็ยังขาดอิสระ และมีทีท่าทำงานภายใต้การควบคุมของบุคคลอื่น ไม่มีโอกาสจะได้เป็นแคนดิเดตนายกรัฐมนตรีของพรรค6.) "ดาวเด่น’65" ในปีนี้ ผู้สื่อข่าวรัฐสภา เห็นว่า ในปีนี้ "ไม่มีผู้ใดเหมาะสม" และโดดเด่นเพียงพอที่จะได้รับตำแหน่งดังกล่าว7.) "ดาวดับ’65" ได้แก่ "นายมงคลกิตติ์ สุขสินธารานนท์" ส.ส.บัญชีรายชื่อ พรรคไทยศรีวิไลย์ ที่มีความโดดเด่นในเรื่องที่ไม่ใช่หน้าที่ของตน โหนกระแสสังคมหาบทบาทให้กับตนเอง ทั้งคดีของนักแสดงสาว “แตงโม” หรือการว่ายน้ำข้ามแม่น้ำโขงของโตโน่ รวมถึงคดีเรือหลวงสุโขทัยอัปปาง ที่ลงพื้นที่ไปสั่งการเจ้าหน้าที่ถึงหน้างาน โดยอ้างความเป็นกรรมาธิการฯ โดยที่ตนเองไม่ใช่ผู้เกี่ยวข้อง และแสดงความเป็นผู้เชี่ยวชาญทุกเรื่อง ทั้งที่ไม่ได้รู้จริง ดังนั้น แม้นายมงคลกิตติ์ จะพยายามหาแสงให้ตัวเองมากเพียงใด แต่สุดท้ายก็เป็นเพียงดาวดับ และตัวตลกการเมืองเท่านั้น8.) “วาทะแห่งปี’65" ได้แก่ "นี่ครับคนปฏิวัติ..ท่านนายกฯ คนเดียว" ของ พล.อ.ประวิตร วงษ์สุวรรณ รองนายกรัฐมนตรี ที่เกิดขึ้นในการอภิปรายเพื่อลงมติไม่ไว้วางใจรัฐบาล เมื่อวันที่ 20 กรกฎาคม 2565 และ พล.อ.ประยุทธ์ ก็ยกมือและยิ้มยอมรับอย่างเต็มภาคภูมิ ทั้งที่ผิดครรลองประชาธิปไตย จนได้รับเสียงหัวเราะและปรบมือจาก ส.ส.เหมือนเป็นเรื่องตลก ทั้งที่เป็นสภาที่มาจากการเลือกตั้งจากประชาชนผู้มีอำนาจสูงสุดของประเทศ9.) “เหตุการณ์แห่งปี” คือ “เหตุการณ์พลิกสูตรหาร 100" โดยมีความพยายามของ ส.ส. และ ส.ว.ทำให้การพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส.ไม่ทันกำหนด 180 วัน เพื่อพลิกสูตรการคำนวณ ส.ส.บัญชีรายชื่อจาก 500 กลับไปเป็นสูตรหาร 100 ตามร่างเดิม ซึ่เหตุการณ์?นี้ แสดงให้เห็นว่า ตลอดปี 2565 รัฐสภาวุ่นอยู่กับเรื่องผลประโยชน์ของตัวเอง ช่วงชิงความได้เปรียบในสนามเลือกตั้งครั้งหน้า โดยไม่ได้คำนึงว่าประชาชนจะได้อะไร10.) คู่กัดแห่งปี ได้แก่ “นายกิตติศักดิ์ รัตนวราหะ” สมาชิกวุฒิสภา และ “นายรังสิมันต์ โรม” ส.ส.บัญชีรายชื่อ พรรคก้าวไกล ในการพิจารณาร่างแก้ไขรัฐธรรมนูญ เพื่อยกเลิกอำนาจการลงมติเลือกนายกรัฐมนตรีของ ส.ว.ที่นายรังสิมันต์ มักอภิปรายพาดพิงถึงที่มาของ ส.ว.บ่อยๆ จนทำให้นายกิตติศักดิ์ ประท้วงให้สำเหนียกตัวเอง เพราะยังไม่ยอมชำระนี้ กยศ. และยังเป็น ส.ส.ปัดเศษ ก่อนที่นายรังสิมันต์ ยืนยันว่า ชำระหนี้มาโดยตลอดจนครบแล้ว เนื่องจากเมื่อมีการประชุมร่วมรัฐสภาครั้งใด ทั้งนายกิตติศักดิ์ มักปะทะฝีปากกับ ส.ส.พรรคก้าวไกลตลอด โดยเฉพาะกับนายรังสิมันต์ แบบไม่มีใครยอมใคร11.) "คนดีศรีสภา’65" ปีนี้ซึ่งถือเป็นปีที่ 4 ที่ผู้สื่อข่าวประจำรัฐสภา ยังไม่เห็นว่า จะมี ส.ส. หรือ ส.ว.คนใด เหมาะสมที่จะได้รับตำแหน่งดังกล่าวทั้งนี้ การตั้งฉายาการทำงานของฝ่ายนิติบัญญัติ หรือ ส.ส. และ ส.ว. ของผู้สื่อข่าวประจำรัฐสภา เป็นธรรมเนียมที่ปฏิบัติเป็นประจำทุกปี ในฐานะที่ติดตามการทำหน้าที่ของ ส.ส. และ ส.ว.มาโดยตลอด เพื่อสะท้อนความเห็น และการทำหน้าที่ และคาดหวังให้ฉายาดังกล่าวเป็นกำลังใจให้ ส.ส. และ ส.ว.ที่ปฏิบัติหน้าที่เป็นอย่างดีอยู่แล้ว มุ่งมั่น ตั้งใจ ปฏิบัติหน้าต่อไป ส่วน ส.ส. และ ส.ว.บกพร่องในการทำหน้าที่ ก็ควรทบทวน ปรับปรุงการทำหน้าที่ของตนเองให้ดีมากขึ้น